paragraph_text: Koeficijent trenja ili faktor trenja (znak μ) je fizikalna veličina koja opisuje razmjernost između trenja i sile koja djeluje okomito na podlogu. Ovisi o hrapavosti i kemijskom sastavu površina koje se dodiruju, njihovoj vlažnosti ili podmazanosti te o načinu gibanja tijela (najveći je faktor trenja mirovanja, manji je faktor trenja klizanja, najmanji faktor trenja kotrljanja). Mjerna je jedinica faktora trenja broj jedan (1). Faktor trenja može se odrediti s pomoću kosine s promjenljivim nagibom, tako da se odredi kut α kod kojega se tijelo počinje gibati niz kosinu, μ = tan α.<ref> faktor trenja (koeficijent trenja), "Hrvatska enciklopedija", Leksikografski zavod Miroslav Krleža, www.enciklopedija.hr, 2015.